LE DAMISELA DE PELAI

 D'auts còps, a Mostèir, qu'i a avut dus senhors. Un qu'avè son castèth a Pelai, a mijorn deu borg, e l'aut a Cojas de le part de bisa. Adara los castèths que son estats des·hèits e totun qu'èran de granas bastissas. Los vielhs que disen qu'i auré sauvatèrras camins devath de tèrra a Cojas, un entre Cojas e lo castèth de Citran, a Pissòs, e un aut qu'anèva dinc au castèth de Belin, a quate lègas lunh de 'quí.

 I a avut un temps que los de Pelai que vivèn hòrt mau dab los de Cojas. Mèi que mèi les hemnas. Lo dimeche, a le mèssa, les damas se rencontrèvan : ua que volè passar davant l'auta, o se seitar mèi pròishe de l'autar... Que se trobèvan sovent de bruit.

 A le fin, le damisèla de Pelai que hit bastir ua auta glisa, mèi petita que l'auta, un chic a mijorn de le grana. E que volot har méter uu' espada en pèira suus túules de le glisa nava, per har compréner que los de Pelai n'avèn pas paur a digun. E de 'quí 'nlà, lo curè que calè díser dus mèssas : ua a le gran glisa e l'auta a le glisa de le damisèla de Pelai.

 Les duas glisas qu'i son totjamèi. I a pas hòrt pausa qu'èra hens lo mème segrat, davant que hissin lo segrat nau. Que semblèva uu' causa queriosa e que hadèn córrer lo disedèir :

*Qu'èi tant corrut, tant virat,*

*Jamèi n'èi vist dus glisas hens un segrat.*